Nr. 177693/DMRISB/28.02.2022

DIRECŢIA MANAGEMENTUL RISCULUI LA INUNDAŢII ŞI SIGURANŢA BARAJELOR

CENTRUL OPERATIV PENTRU SITUAŢII DE URGENŢĂ

**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.02.2022, ora 08.00 – 28.02.2022, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.02.2022, ora 07.00**

**RÂURI**

**Debitele au fost, în general, staționare**, exceptând râurile din bazinele hidrografice: Suceava, Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Cerna și bazinul superior al Oltului, unde au fost în scădere.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someş (exceptând Someșul Mic), Arieș, Caraș, Nera, Moldova, bazinele superioare ale Crișurilor și Mureșului, cursurile superioare ale Sucevei și Trotușului și izolat pe unele râuri din bazinul superior și mijlociu al Oltului și mai mici (sub 30% din normalele lunare) pe râurile din bazinele hidrografice: Crasna, Moravița, Bârlad, bazinele mijlocii și inferioare ale râurilor Jiu, Vedea și Argeș, în bazinul inferior al Oltului, cursurile râurilor Râmnicu Sărat și Tazlău, pe unele râuri din Dobrogea și pe unii afluenți ai Prutului.

Formaţiunile de gheaţă (predominant gheață la maluri, pod de gheață, aglomerări de gheţuri), existente pe râurile din bazinele superioare ale râurilor: Mureș, Suceava, Moldova, Bistrița și Trotuş s-au menținut fără modificări importante.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staționare**, exceptând râurile din bazinele hidrografice: Vișeu, Iza, Tur, Someș, Crișuri, Mureș, Bega, Timiș, Bârzava, Caraș, Nera, Cerna, Suceava, Moldova și cursurile superioare ale Siretului și Prutului, unde vor fi în scădere.

Sunt posibile ușoare creșteri de debite pe unele râuri mici din sud-vestul țării datorită precipitațiilor lichide prognozate și propagării.

Formațiunile de gheață (gheață la maluri, pod de gheață, aglomerări de gheţuri) existente se vor menţine fără modificări importante.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 27-28.02.2022 **a fost staționar, având valoarea de 5800 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere pe sectorul Gruia-Calafat și în creștere pe sectorul Bechet-Tulcea.

**Debitul la intrarea în ţară** (secţiunea Baziaş) **va fi** **în scădere (5700 m3/s).**

Pe sectorul din aval de Porțile de Fier debitele vor fi în scădere pe sectorul Gruia-Turnu Măgurele și în creștere pe sectorul Zimnicea-Tulcea.

**Alimentări cu apă**

**A.B.A. Prut-Bârlad**

**Județul Vaslui:**

Se mențin prevederile „Planului de restricții și folosire a apei în perioade deficitare”, astfel:

\* treapta III - pentru S.C. AQUAVAS S.A. VASLUI – Sucursala Vaslui din acumularea Solești.

**2.** **Situaţia meteorologică în intervalul 27.02.2022, ora 08.00 –28.02.2022, ora 06.00**

**Administraţia Naţională de Meteorologie (A.N.M.) a emis în data de 27.02.2022, la ora 10:00, atenționarea meteorologică nr. 20-COD GALBEN, valabilă în intervalul 28.02.2022, ora 06:00–01.03.2022, ora 10:00, vizând intensificări ale vântului și ninsori viscolite în sud-estul țării: ,,** în intervalul menționat, în sud-estul țării temporar vor fi precipitații mai ales sub formă de ninsoare, vântul va avea intensificări cu viteze la rafală în general de 55…65 km/h și local va fi viscol. Se va depune strat de zăpadă, mai consistent în Dobrogea continentală. Pe litoral și în deltă precipitațiile vor fi mixte, iar rafalele vor depăși 70 km/h. Până la mijlocul săptămânii, în jumătatea de est a țării și la munte, temporar va ninge, iar vremea va fi rece pentru această perioadă.”

Această atenționare meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***BRĂILA, BUZĂU, CĂLĂRAŞI, CONSTANŢA, GALAŢI, IALOMIŢA, TULCEA şi VRANCEA*** (8 prefecturi)***-COD GALBEN.***

**În ţară,** în regiunile sudice, vremea a continuat să se răcească, astfel că valorile termice diurne s-au apropiat de mediile multianuale specifice sfârșitului de februarie, iar în rest s-au situat în general peste acestea (abatere pozitivă de până la 3...5 grade). În jumătatea sudică a teritoriului nebulozitatea s-a accentuat treptat, iar spre seară și noaptea local s-au semnalat precipitații slabe, la început sub formă de ploaie, apoi și lapoviță și ninsoare. În celelalte regiuni cerul a prezentat înnorări temporare și numai izolat s-au semnalat precipitații - ploi ziua și mai ales ninsori noaptea. La munte pe arii restrânse a nins slab. Vântul a suflat slab şi moderat, cu unele intensificări în Dobrogea, Muntenia, Oltenia și în

sudul Banatului, unde s-au atins viteze, în general, de 45...65 km/h, dar și în zona înaltă îndeosebi din Carpații Meridionali și de Curbură (rafale de 65...85 km/h), iar trecător și pe arii restrânse și în rest. Stratul de zăpadă era prezent în cea mai mare parte a zonei montane, unde măsura pe platformele stațiilor meteorologice până la 223 cm în Munţii Făgăraş, la peste 2000 m altitudine. Temperaturile maxime s-au încadrat între 2 grade la Joseni și 12 grade la Holod și Timișoara, iar la ora 06 valorile termice erau cuprinse între -3 grade la Miercurea Ciuc, Toplița, Joseni, Întorsura Buzăului și Câmpulung Muscel și 5 grade la Constanța Dig și Mangalia.

**Observație:** în intervalul de diagnoză au fost în vigoare 4 atenționări cod galben pentru fenomene meteo periculoase imediate: câte 1 emisă de către SRPV Timișoara, SRPV Craiova, SRPV Constanța și CNPM pentru Muntenia.

**La Bucureşti** vremea a continuat să se răcească ușor, astfel valorile termice diurne s-au apropiat de mediile mulianuale. Cerul a fost variabil dimineața, apoi a devenit mai mult noros. Vântul a suflat moderat, temporar cu unele intensificări pe parcursul zilei, ce au atins viteze la rafală de până la 45...55 km/h. Temperatura maximă a fost de 8 grade la Afumați și Băneasa și de 9 grade la Filaret, iar la ora 06 se înregistrau 3 grade.

**3. Prognoza meteorologică în intervalul 28.02.2022, ora 08.00–29.02.2022, ora 8.00**

**În ţară** cerul se va înnora treptat în cea mai mare parte a teritoriului. Ziua, pe arii restrânse, vor fi precipitații slabe, la munte sub formă de ninsoare, iar în zonele joase, cu precădere în cele din exteriorul arcului carpatic, mai ales sub formă de ploaie. Noaptea, precipitațiile se vor extinde în regiunile sudice și sud-estice, unde în prima parte a intervalului vor fi în special ploi, apoi vor predomina treptat ninsorile; în restul teritoriului, în zona montană va ninge, iar în celelalte zone, pe suprafețe mici, vor fi mai ales ninsori și lapoviță. Vântul va sufla slab și moderat, temporar cu intensificări în sud și sud-est, cu viteze în general cuprinse între 45 și 55 km/h, iar pe parcursul zilei și în Munții Banatului și vestul Carpaților

Meridionali. Temperaturile maxime se vor încadra între 3 și 11 grade, iar cele minime între -6 și 3 grade.

**La Bucureşti** vremea va fi închisă şi se va răci. Temporar vor fi precipitații mai ales sub formă de ninsoare și este posibil să se depună strat de zăpadă de 1...3 cm. Vântul va sufla moderat, cu intensificări pe parcursul zilei, când la rafală vor fi viteze în general de 50....55 km/h. Temperatura maximă va fi de 3...4 grade, iar cea minimă de -1...0 grade.

**4. Buletin nivometeorologic pentru perioada 27.02.2022, ora 20-28.02.2022, ora 20**

**Evoluția vremii în intervalul 25-27.02.2022**

Vremea s-a răcit. Cerul s-a înnorat în toate masivele și temporar a nins în toate grupele montane, cu cantități ce au depășit pe arii restrânse 5 l/mp în Carpații Meridionali și Occidentali. Vântul s-a intensificat ușor, devenind în general moderat, cu intensificări de 50-70 km/h din sector nord-estic și estic în zonele înalte, până la 80-90 km/h pe crestele din vestul Carpaților Meridionali, spulberând temporar zăpada pe creste. Pe spații restrânse s-a semnalat ceață, asociată izolat și cu depuneri de chiciură. Stratul de zăpadă a crescut

ușor la stațiile de altitudine din Meridionali și Occidentali(cu până la 8 cm la Bâlea-Lac), nu a suferit modificări importante în Orientali și a scăzut ușor la altitudini joase.

**Grosimea stratului de zăpadă în 27.02.2022, ora 14:00:**

**Carpaţii Meridionali:** 223 cm la Bâlea-Lac, 162 cm la Vf. Omu, 136 cm Vf. Țarcu, 86 cm la Cuntu, 60 cm la Parâng, 52 cm la Păltiniș, 43 cm la Sinaia, 22 cm la Fundata, 26 cm la Predeal;

**Carpaţii Orientali:** 108 cm la Lăcăuți, 99 cm la Vf. Călimani, 90 cm la Ceahlău-Toaca, 84 cm la Bucin, 42 cm la Vf. Iezer, 27 cm la Penteleu, 17 cm la Poiana Stampei;

**Carpaţii Occidentali:** 82 cm la Stâna de Vale, 74 cm la Semenic, 25 cm la Vf. Vlădeasa 1800, 265 cm la Băișoara, 7 cm la Roșia Montană.

**Prognoza vremii în intervalul 27.02.2022, ora 20:00-28.02.2022, ora 20:00:**

Vremea va fi rece, geroasă în zonele înalte. Cerul va fi temporar noros. Se vor semnala ninsori în toate masivele, moderate în Carpații Meridionali și Orientali și slabe în rest, iar stratul va mai crește cu câțiva cm, îndeosebi în Carpații Meridionali și Orientali. Izolat în Munții Bucegi și în Carpații de Curbură cantitățile de precipitații pot depăși pe arii restrânse 10 l/mp. Vântul va sufla în general moderat, cu intensificări ce vor depăși 60-70 km/h în zonele montane înalte, viscolind trecător zăpada pe creste. Local se va semnala ceață, asociată și cu depuneri de chiciură.

**Temperaturi prognozate în intervalul 27.02.2022, ora 20:00-28.02.2022, ora 20:00:**

**Peste 1800 m:** temperaturi minime: -16...-12 gr.C; temperaturi maxime: -15...-9 gr.C;

**Sub 1800 m:** temperaturi minime: -12...-7 gr.C; temperaturi maxime: -11...-3 gr.C (cu cele mai ridicate valori în masivele vestice);

**Vânt la peste 2000 m:** în intensificare din sector sud-estic și sudic, cu viteze de până la 60...70 km/h;

**Izoterma de 0 grade**: de la 200 m la 400 m.

**Evoluția stratului de zăpadă și a riscului de avalanșă**

**Munții Făgăraş RISC ÎNSEMNAT (3)**

La peste 1800 m, în partea superioară întâlnim un strat instabil, alcătuit din ninsorile cumulate în ultima săptămână, ce depășește pe alocuri 25-30 cm, strat ce poate aluneca în condiții de supraîncărcări. În apropierea crestelor întâlnim plăci recente de vânt, mai ales pe versanții cu expoziție sudică și estică și troiene însemnate. În profunzime, stratul vechi este în general îngheţat și compact. Riscul declanșării avalanșelor va fi **însemnat (3)** și poate apărea îndeosebi la supraîncărcări, când stratul instabil din partea superioară poate fi dislocat, când se pot rupe plăcile de vânt sau pot ceda vechile depozite de pe văi.

Sub 1800 m altitudine, stratul e în general consolidat, dar pe văi și în anumite zone adăpostite se întâlnesc depozite mai însemnate de zăpadă. În partea sa superioară, regăsim un strat instabil care poate fi dislocat în condiții de supraîncărcări mari. Riscul declanșării avalanșelor de dimensiuni mici din etajul altitudinal 1500-1800 m va fi **moderat (2)** și poate apărea la supraîncărcări, pe pantele cu depozite mai consistente de zăpadă.

**Munții Bucegi RISC ÎNSEMNAT (3)**

La peste 1800 m, se întâlnește un strat instabil de zăpadă, ce depășește pe alocuri 25-30 cm, strat acumulat în ultima săptămână. O parte din zăpadă a fost spulberată în zonele adăpostite, unde se întâlnesc depozite însemnate. Sunt formate plăci recente de vânt pe versanții sudici și estici, fiind prezente și troiene însemnate de zăpadă. Riscul declanșării avalanșelor se va menține **însemnat (3)**. Mai ales la supraîncărcări, stratul instabil de la suprafață poate aluneca peste cel vechi înghețat și destul de stabil, iar plăcile de vânt se pot fisura. Riscul este crescut și în zonele cu acumulări de pe văi. Sub 1800 m altitudine, stratul este relativ consolidat, dar în partea superioară întâlnim un strat ușor instabil, ce depășește pe alocuri 15-20 cm. Stratul de zăpadă are dimensiuni reduse, dar pe văi și în zonele adăpostite sunt depozite mai însemnate de zăpadă. Riscul declanșării avalanșelor de dimensiuni mici la peste 1500 m este **moderat (2)** și poate apărea la supraîncărcări, mai ales pe pantele cu depozite mai consistente de zăpadă.

**Munții Parâng–Șureanu RISC ÎNSEMNAT (3)**

La peste 1800 m în partea superioară întâlnim un strat instabil, alcătuit din ninsorile recente, ce depășește local 20-25 cm, iar în apropierea crestelor sunt troiene de 1 m. Stratul vechi, din profunzime, este relativ stabilizat. În zonele adăpostite și pe văi sunt prezente depozite mai însemnate de zăpadă, iar pe versanții sudici în special, dar și pe cei estici, sunt plăci recente de vânt. La supraîncărcări, în zonele cu depozite și plăci mai vechi de vânt, se pot declanșa avalanşe de dimensiuni medii, care să angreneze în special ninsorile recente, dar și plăcile de vânt prezente, riscul fiind **însemnat (3)**.

Sub 1800 m stratul de zăpadă are dimensiuni mai reduse, dar în partea superioară întâlnim o structură instabilă ce depășește local 15 cm. Pe văile adăpostite zăpada este acumulată de vânt în depozite mai vechi, însemnate. La supraîncărcări, riscul de avalanșe de mici dimensiuni va fi **moderat (2)**.

**Munții Țarcu–Godeanu RISC MODERAT (2)**

La peste 1800 m stratul de zăpadă este în mare parte stabilizat, iar în partea superioară găsim câțiva cm de zăpadă recent depuși. Vântul a spulberat o parte din zăpadă pe văi, unde sunt prezente depozite mai însemnate. În apropierea crestelor sunt formate plăci de vânt, îndeosebi pe versanții sudici și estici. La supraîncărcări, pe văile cu depozite însemnate și în zonele cu plăci vechi de vânt, se pot declanșa avalanşe de dimensiuni mici și izolat medii, riscul fiind **moderat (2)**. Sub 1800 m stratul de zăpadă este consolidat în mare parte, dar pe alocuri are dimensiuni importante. Pe văi și în locurile adăpostite, zăpada este acumulată în depozite însemnate. La supraîncărcări, vor fi condiții pentru avalanșe de mici dimensiuni, riscul fiind **moderat (2)**.

**Munții Rodnei RISC MODERAT (2)**

La peste 1800 m stratul s-a stabilizat ușor, dar în partea superioară a acestuia întâlnim un strat instabil ce mai depășește pe alocuri 15-20 cm și plăci de vânt pe versanții sudici și estici. În apropierea crestelor întâlnim cornișe, iar pe văi și în zonele adăpostite sunt depozite mai însemnate. În profunzime, stratul este în general consolidat și stabil. La supraîncărcări se pot declanșa avalanşe de dimensiuni mici și izolat medii, riscul fiind **moderat (2)**. Sub 1800 m stratul de zăpadă are dimensiuni mai reduse, dar și aici sunt prezente acumulări mai însemnate pe văi, sub acțiunea vântului ce a spulberat zăpada de la altitudini mai mari. La suprasarcini, stratul ușor instabil de la suprafață poate aluneca peste zăpada mai veche și stabilizată, putând duce la declanșarea de avalanșe mici și izolat medii pe pantele cu acumulări mai importante, riscul fiind **moderat (2)**.

**Munții Călimani – Bistriței – Ceahlău RISC MODERAT (2)**

La peste 1800 m în partea superioară a stratului se întâlnesc pe alocuri zone cu un strat instabil ce poate fi dislocat la supraîncărcări mari, îndeosebi în zonele adăpostite, cu acumulări mai consistente. În profunzime, stratul este în general consolidat și alcătuit preponderent din cristale fațetate și cruste de gheață. Se mențin pe pantele adăpostite depozitele mai vechi de zăpadă, iar în zona crestelor unele plăci de vânt. Riscul de declanșare a avalanșelor mici va fi **moderat (2)**, în special la supraîncărcări, când se pot rupe vechile plăci de vânt sau când unele depozite de zăpadă pot fi dislocate. Sub 1800 m altitudine, stratul de zăpadă este stabilizat în mare parte și are dimensiuni mai reduse, deși mai sunt unele pante unde vântul a acumulat zăpada în depozite mai mari. Riscul declanșării avalanșelor mici la altitudini de peste 1500 m va fi **moderat (2),** putând apărea mai ales la supraîncărcări pe pantele cu depozite mai consistente de zăpadă.

**Munții Vlădeasa-Muntele Mare RISC MODERAT (2)**

Un strat recent de zăpadă se întâlnește îndeosebi pe versanții vestici și nordici. Stratul de

zăpadă este ușor umezit la altitudini joase, dar scăderea temperaturii va amplifica procesul de consolidare a stratului. Stratul de zăpadă este mai însemnat pe văi, partea superioară având o aderență mai redusă cu stratul vechi, care este în general consolidat și compactat. Mai ales la supraîncărcări, se pot declanșa unele avalanșe de dimensiuni mici. Riscul de avalanşe va fi **moderat (2)**, fiind prezent pe pantele mai înclinate și pe văile cu depozite mai însemnate de zăpadă.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3))** | **RISC MODERAT (2)** |
| **ȚARCU – GODEANU** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2))** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC MODERAT (2)** |
| **VLĂDEASA-MUNTELE MARE** | **RISC MODERAT (2** | **RISC MODERAT (2** |

**RISC FOARTE MARE** ■ - instabilitatea stratului de zăpadă este generalizată. Chiar şi pe pantele puţin abrupte se pot produce spontan numeroase avalanşe de mari, adesea chiar foarte mari dimensiuni.

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate stratul de zăpadă este mediu sau puţin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

**A.R.B.D.D. Tulcea:**

-revine cu informații telefonice despre incendiul de vegetație izbucnit în data de 26.02.2022, la ora 11:30, în sudul zonei de reconstrucție ecologică Incinta Fortuna, în extravilanul comunei Maliuc, pe raza Districtului Ecologic Maliuc, jud. Tulcea. Acesta a afectat o suprafață de 40 ha de stuf și papură și s-a stins de la sine în aceeași zi, în jurul orei 22:00;

-informează telefonic că în data de 27.02.2022, în jurul orei 13:00, a fost semnalat un incendiu de vegetație în desfășurare în sudul Canalului Mocansca, pe raza Districtului Ecologic Caraorman; se va reveni cu informații.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.